Petrus Dei gratia Sancte Romane Ecclesie presbyter cardinalis, tituli sancti Chrisogoni, Apostolice Sedis Legatus, omnibus ad quos presentes littere peruenerint, salutem in Domino. Notum sit universitati uestre quod Guiardus, miles de Fauerna, in presentia nostra constitutus, libere et sine omni conditione, concessit in perpetuam elemosinam Abbatie beati Stephani Diuionis, quicquid iuris habebat et reclamabat in uilla que dicitur Quintiniacus et Abbatem eiusdem Ecclesie coram nobis et multis aliis de eadem elemosina inuestiuit. Dux etiam Burgundie idem donum, nobis presentibus, laudauit et quicquid ipse habebat uel habiturus erat in eadem uilla, quolibet titulo, eidem Abbatie in perpetuum concessit et se deffensurum promisit. Ut igitur hoc donum perpetuis temporibus inconcussum et firmum permaneat, presenti scripto fecimus annotari et sigilli nostri impressione muniri.